dh-unibe/image-text_koenigsfelden-charters-post-1500 huggingface dataset:
Ich, Henman von Rinach, rittˀ, stathaltˀ der lantvogty, in namen und anstat des edeln, mines lieben hˀren, hˀn Joh̄s
von Luppfen, lantg̃ff ze Stuͦelingen, hˀre zuͦ Hochenmack, miner genedigen herschaft von Oͤsterrich ꝫcꝭ lantvogt ꝫcꝭ, tuͦn kunt, dz fùr dis nach geschriben miner hˀschaft rät und mich komen sint Heinrich Phfister, der
erwirdigen und geistlichen froͧwen, der eptischin und des coventz des gotzhus ze Kùngsveld, hofmeister,
und mit im die amptlùt usser der vogty und in dem ampt des Eygens zuͦ einem teil, ✳ und der erber, vest knecht
Henman von Wolen zuͦ dem andern teil. und clegt do der obgen̄ hofmeister un̄ amptlùt zuͦ dem egen̄ von
Wolen, wie das er etwz hindersaͤzzen uf sinen guͦetˀn in dem ampt des Eygens sitzen hette, ✳ die billich und
von rechtz wegen nùt inen kosten und schaden haben soͤlten an reissen, schùtzen und an schatzungen,
des inen aber der egen̄ von Wolen nit gunnen noch gestatten woͧlt ze tùnd. da wider antwirt aber der egen̄
von Wolen und sprach, wie dz sin vordren und er von rechtz wegen und von alter her also harkomē werent,
dz alle die lùt, so uff sinen guͦetˀn in dem ampt des Eygens gesessen werent, dekeinen kosten noch schadn̄
an reisen, schùtzen und an schatzung₎ nie gehebt hetten, ✳ und getͧwete oͧch nit, dz sy es noch tuͦn soͧlten.
und nach der vorgen̄ beider teil ansprach, clag, red und widerred, ✳ so hant miner hˀschaft rät und ich
uns einhelklich erkent und gesprochen, erkennen und sprechen oͧch mit disem brief, das alle die lùt, so uff
des egen̄ von Wolen guͦtˀn in dem ampt des Eygens gesessen sint, und nach der gewonheit, frigheit und
gnad, so des selben von Wolen vordˀn und er um̄b dieselben sach von der obgēn miner hˀschaft herbracht un̄
da by genossen hant ✳ mit den obgen̄ lùten in dem ampt des Eygens an kosten und schaden mit reysen,
schutzen und schatzungen nicht ze schaffen haben sùllent, noch inen da mit nùtz haft oder gebenden sin
ze geben. ✳ und sint dis die rät, die edeln, min lieben hˀren un̄ frùnd, graff Ott von Tyerstein, junghˀ Ruͦdolf
von Arburg, junghˀ Uͦlrich von Brandis, jengher Diethelm von Krenking₎, hˀ Ruͦdolf von Halwil, ritt₎
Henman von Liebegg und Hans Segesser, schul̄th ze Melling₎. und des ze warem urkùnd vˀsigelt offenlich
nach erkanntnuss miner obgen̄ herschaft raͧt mit minem anhangendem insigel, geben ze Baden, an
dem nechsten mentag nach sant Gallen tag, des jares, do man zalt von Crystus gebùrt tuseng
jar und dar nach in dem vierhundertesten jare. ✳
Königsf. 446
Staatsarchiv
AARGAU
✳
Kgsf. 446 .
diser br₎ wist das all die so
vō Wolen guͦtter im ampt Eygen
bùwen ✳ nit soͤllen stùren
✳ K ✳
✳ D ✳ 4 ✳
1400
✳
montag nach
Galli 1400 ✳
✳
das ist der brieff